CELEX: C2007/183/72
Language: fi
Date: 2007-08-04 00:00:00
Title: Asia T-208/07: Kanne 5.6.2007 — BOT Elektrownia Bechatów ym. v. komissio

4.8.2007   
            
            
               FI
            
            
               Euroopan unionin virallinen lehti
            
            
               C 183/37
            
         Kanne 5.6.2007 — BOT Elektrownia Bechatów ym. v. komissio
   (Asia T-208/07)
   (2007/C 183/72)
   Oikeudenkäyntikieli: englanti
   Asianosaiset
   
      Kantajat: BOT Elektrownia Bełchatów S.A. (Rogowiec, Puola), BOT Elektrownia Turów S.A. (Bogatynia, Puola), BOT Elektrownia Opole S.A. (Brzezie, Puola), Elektrownia ”Kozienice” S.A. (Świerże Górne, Puola), Elektrownia Połaniec S.A. — Grupa Electrabel Polska (Połaniec, Puola), Elektrownia ”Rybnik” S.A. (Rybnik, Puola), Elektrownia Skawina S.A. (Skawina, Puola), Elektrownia ”Stalowa Wola” S.A. (Stalowa Wola, Puola), Południowy Koncern Energetyczny S.A. (Katowice, Puola), Zespół Elektrowni Dolna Odra S.A. (Nowe Czarnowo, Puola), Zespół Elektrowni Ostrołęka S.A. (Ostrołęka, Puola) ja Zespół Elektrowni Pątnów-Adamów-Konin S.A. (Konin, Puola) (edustajat: asianajajat B. Krużewski, M. Ciemiński, J. Młot-Schönthaler, N. Dodoo ja S. Boullart)
   
      Vastaaja: Euroopan yhteisöjen komissio
   Vaatimukset
   
               —
            
            
               Päätös on kumottava.
            
         
               —
            
            
               Komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantajat vaativat, että kasvihuonekaasujen päästöoikeuksien kansallisesta jakosuunnitelmasta vuosille 2008–2012, josta Puola on tehnyt ilmoituksen direktiivin 2003/87/EY (1) mukaisesti, 26.3.2007 tehty komission päätös kumotaan.
   Kantajat väittävät kanteensa tueksi, että komissio menetteli virheellisesti tehdessään päätöksen, jolla vähennettiin merkittävästi muun muassa sitä hiilidioksidin päästöoikeuksien kokonaismäärää, joka sallitaan direktiivissä 2003/87/EY tarkoitetuille laitoksille.
   Kantajat väittävät tältä osin, että komissio rikkoi direktiivissä 2003/87/EY säädettyjä olennaisia menettelymääräyksiä siltä osin kuin se i) lainvastaisesti teki riidanalaisen päätöksen direktiivin 9 artiklan 3 kohdassa säädetyn kolmen kuukauden pituisen määräajan jälkeen ja ii) lainvastaisesti rajoitti kantajien oikeutta tulla otetuksi huomioon ennen kuin Puola teki lopullisen kasvihuonekaasujen päästöoikeuksia koskevan kansallisen jakosuunnitelman vuosille 2008-2012.
   Lisäksi kantajat väittävät, että komissio käytti väärin direktiivissä 2003/87/EY sille myönnettyä harkintavaltaa siltä osin kuin se i) hyväksyi Puolan osalta liian alhaisen bruttokansantuotteen kasvuvauhdin ja liian ankaran päästöjen vähentämistä koskevan suhdeluvun, mitkä johtivat liian alhaiseksi arvioidun kokonaispäästökiintiön jakamiseen Puolalle, ja ii) vääristi direktiivin todellista tarkoitusta kustannustehokkaana välineenä täyttää kasvuhuonekaasupäästöjä koskevat Kioton pöytäkirjan osapuolten antamat sitoumukset, kun se vähensi kansallisia päästötasoja vuosina 2008-2012 huomattavasti alle sen, mitä Puolalta edellytettiin Kioton pöytäkirjan tavoitteen täyttämiseksi.
   Lopuksi kantajat väittävät, että komissio loukkasi luottamuksensuojan periaatetta, suhteellisuusperiaatetta, yhdenvertaisen kohtelun periaatetta ja laiminlöi toimielinten välisen yhteistyön velvollisuutta sekä perusteluvelvollisuutta.
   
      (1)  Kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13.10.2003 annettu Euroopan parlamentin ja neuvoston direktiivi 2003/87/EY (EYVL L 275, s. 32).